Sent lørdag aften brød seks til syv maskerede røvere ind i Bellas Pizza & Grill i Odense NØ.

Seks til syv gerningsmænd i hvide malerdragter og sorte masker lavet af plastikposer med udklippede huller til øjnene truede lørdag aften klokken 22.40 personalet i pizzeriaet Bellas Pizza & Grill på Åsumvej i Odense til at udlevere kassebeholdningen.

De malerdragtklædte gerningsmænd truede med kniv og fik udleveret et ukendt beløb, inden de stak af til fods i ukendt retning.

Kort efter røveriet sendte Fyns Politi en hundepatrulje til området, der fandt seks hvide malerdragter samt plastikposerne på et stisystem få hundrede meter fra gerningsstedet.

Arbejdet med at få identificeret røverne fortsætter derfor søndag.

- Vi har nogle tekniske spor at gå efter, siger Fyns Politis vagtchef Steen Nyland efter fundet af røvernes udklædning.

Personalet i pizzeriaet beskriver røverne som arabere og somaliere omkring 165 til 175 centimeter høje.